《都昌谒陶桓公祠》
明代·邵宝

我航东汇泽，来拜陶公祠。英灵邈千古，犹系吾人思。

公才不世出，幼学多师资。时衰领重镇，光辉动旌旗。

大哉砥柱力，江汉如潢池。公生清谈后，惟勤禹为师。

运甓投博具，举措非徒为。道积业可大，所志在济时。

挥霍掣雷电，呼吸飞云霓。公在国与立，桓文下风斯。

进退自明正，陋者徒生疑。孙曾志公志，痛恨晋祚移。

一辞谢世事，采菊忘东篱。公心愈表表，后哲谅有知。

鄱湖水浩渺，公神亦随之。醴牲岁复岁，乾坤以为期。

作者简介：邵宝（1460-1527）字国宝，号二泉，江苏无锡人，成化二十年（1484）进士，历为江西提学副使，官至南京礼部尚书，谥文庄。文典重和雅，诗清和淡薄。著有《简端二馀》《慧山记》《容春堂集》等。